CELEX: 32016D1623
Language: mt
Date: 2016-06-01 00:00:00
Title: Deċiżjoni tal-Kunsill (UE) 2016/1623 tal-1 ta' Ġunju 2016 dwar l-iffirmar, f'isem l-Unjoni Ewropea, u l-applikazzjoni provviżorja ta' Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC, min-naħa l-oħra

16.9.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 250/1
            
         DEĊIŻJONI TAL-KUNSILL (UE) 2016/1623
   tal-1 ta' Ġunju 2016
   dwar l-iffirmar, f'isem l-Unjoni Ewropea, u l-applikazzjoni provviżorja ta' Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwaril-Funzjonament tal-Unjoni Ewropea, u b'mod partikolari l-Artikoli 207(3) u (4) u 209(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Fit-12 ta' Ġunju 2002, il-Kunsill awtorizza lill-Kummissjoni tiftaħ negozjati għal Ftehimiet ta' Sħubija Ekonomika mal-Grupp tal-Istati Afrikani, tal-Karibew u tal-Paċifiku.
            
         
               (2)
            
            
               In-negozjati ġew konklużi u l-Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC (il-Botswana, il-Lesoto, il-Mozambique, in-Namibja, is-Swaziland u l-Afrika t'Isfel) min-naħa l-oħra (“il-Ftehim”), ġie inizjalat fil-15 ta' Lulju 2014.
            
         
               (3)
            
            
               Il-Ftehim ta' Sħubija bejn il-membri tal-Grupp tal-Istati Afrikani, tal-Karibew u tal-Paċifiku min-naħa l-waħda, u l-Komunità Ewropea u l-Istati Membri tagħha min-naħa l-oħra, iffirmat f'Kotonù fit-23 ta' Ġunju 2000, jirrikjedi li jiġu konklużi Ftehimiet ta' Sħubija Ekonomika kompatibbli mad-WTO.
            
         
               (4)
            
            
               L-Artikolu 113(3) tal-Ftehim jipprevedi l-applikazzjoni provviżorja tiegħu mill-Unjoni u mill-Istati EPA SADC sakemm dan jidħol fis-seħħ.
            
         
               (5)
            
            
               Il-Ftehim għandu jiġi ffirmat f'isem l-Unjoni u għandu jiġi applikat, għal dak li jirrigwarda l-elementi li jaqgħu taħt il-kompetenza tal-Unjoni, fuq bażi provviżorja, sakemm jitlestew il-proċeduri li jikkonkluduh,
            
         ADOTTA DIN ID-DEĊIŻJONI:
   Artikolu 1
   1.   L-iffirmar f'isem l-Unjoni tal-Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC min-naħa l-oħra, huwa b'dan awtorizzat f'isem l-Unjoni, soġġett għall-konklużjoni ta' dan il-Ftehim.
   2.   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina lill-persuna jew persuni bis-setgħa li jiffirmaw il-Ftehim f'isem l-Unjoni.
   Artikolu 3
   1.   Fir-rigward ta' dawk l-elementi li jaqgħu fil-kompetenza tal-Unjoni, il-Ftehim għandu jiġi applikat mill-Unjoni fuq bażi provviżorja kif previst fl-Artikolu 113(3) tiegħu, sakemm jitlestew il-proċeduri li jikkonkluduh. Dan ma jippreġudikax id-distribuzzjoni tal-kompetenzi bejn l-Unjoni u l-Istati Membri tagħha f'konformità mat-Trattati.
   2.   L-Artikolu 12(4) tal-Ftehim ma għandux jiġi applikat b'mod provviżorju mill-Unjoni.
   3.   Il-Kummissjoni għandha tippubblika avviż li jindika d-data tal-applikazzjoni provviżorja tal-Ftehim.
   Artikolu 4
   Il-Ftehim ma għandux jiġi interpretat fis-sens li jagħti xi drittijiet jew jimponi xi obbligi li jistgħu jiġu invokati direttament quddiem il-qrati jew it-tribunali tal-Unjoni jew tal-Istati Membri.
   Artikolu 5
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, l-1 ta' Ġunju 2016.
      
         
            Għall-Kunsill
         
         
            Il-President
         
         A.G. KOENDERS